b'\n_START_ARTICLE_\nHelsingin tunneliverkosto\n_START_PARAGRAPH_\nHelsingin tunneliverkosto muodostuu useista eri k\xc3\xa4ytt\xc3\xb6tarkoituksiin rakennetuista tunneleista Helsingiss\xc3\xa4. Vuonna 2001 tunneliverkoston yhteispituus oli 200 kilometri\xc3\xa4.\n_START_SECTION_\nLiikennett\xc3\xa4 palvelevat tunnelit\n_START_PARAGRAPH_\nTunnetuin on Helsingin metron tunneli Matinkyl\xc3\xa4st\xc3\xa4 S\xc3\xb6rn\xc3\xa4isiin._NEWLINE_Kaivopuistosta on rakennettu kaukol\xc3\xa4mp\xc3\xb6- ja huoltotunneli Suomenlinnaan. Tunnelin kautta voidaan tarvittaessa hoitaa sairaankuljetuksia Suomenlinnasta._NEWLINE_Helsingin keskustan jalankulkutunneleista vanhin on vuonna 1967 valmistunut Kaivokadun alittava Asematunneli, joka on samalla huomattava liikekeskus. Sen yhteyteen rakennettiin my\xc3\xb6hemmin my\xc3\xb6s Rautatientorin metroasema, josta johtaa tunneleita my\xc3\xb6s Mannerheimintien ali Forumiin ja Lasipalatsin edustalle. Muidenkin metroasemien yhteydess\xc3\xa4 on katuja alittavia jalankulkutunneleita. Merkitt\xc3\xa4v\xc3\xa4n tunneliverkoston muodostavat my\xc3\xb6s keskustan alle rakennetut pys\xc3\xa4k\xc3\xb6intilaitosten k\xc3\xa4velytunnelit, joiden kautta p\xc3\xa4\xc3\xa4see kulkemaan tavarataloihin._NEWLINE_Keskustan huoltotunneli on louhittu keskustakortteleiden alle. Huoltotunneli alkaa l\xc3\xa4nnest\xc3\xa4 Lastenlehdonpuistosta, joka suuaukon louhimisurakan j\xc3\xa4lkeen rakennettiin uudelleen. Huoltotunneliin kehitettiin ensimm\xc3\xa4inen maanalainen kiertoliittym\xc3\xa4. Tunneli p\xc3\xa4\xc3\xa4ttyy Fabianinkadulle. Osuus Ruoholahdesta Keskuskadulle on otettu k\xc3\xa4ytt\xc3\xb6\xc3\xb6n toukokuussa 2009. Sit\xc3\xa4 pitkin on ajoyhteys my\xc3\xb6s kahteen maanalaiseen pys\xc3\xa4k\xc3\xb6intilaitokseen. It\xc3\xa4inen osuus, joka on tarkoitettu vain huoltoliikenteelle, valmistui syksyll\xc3\xa4 2010. Tunneliin tullaan ohjaamaan suuri osa keskustan huoltoliikenteest\xc3\xa4. N\xc3\xa4in esimerkiksi Keskuskadusta tulee t\xc3\xa4ysvaltaisesti k\xc3\xa4velykatu. Keskustan huoltov\xc3\xa4yl\xc3\xa4n louhintaty\xc3\xb6 Ruoholahdesta Kaisaniemeen p\xc3\xa4\xc3\xa4ttyi 12. marraskuuta 2007._NEWLINE_Suunnitteilla on edelleen merkitt\xc3\xa4vi\xc3\xa4 tunneleita, muun muassa toinen metrolinja, Pisararata, keskustatunneli ja keskustan pys\xc3\xa4k\xc3\xb6intitilojen laajentaminen.\n_START_SECTION_\nMuut tunnelit\n_START_PARAGRAPH_\nMuut merkitt\xc3\xa4v\xc3\xa4t tunnelit ovat niin sanottuja yhteisk\xc3\xa4ytt\xc3\xb6tunneleita, joiden kautta on johdettu j\xc3\xa4\xc3\xa4hdytys-, l\xc3\xa4mp\xc3\xb6-, vesi- ja s\xc3\xa4hk\xc3\xb6putkistoja. Keskustan sairaalat on yhdistetty kalliotunnelein, joiden kautta voidaan siirt\xc3\xa4\xc3\xa4 potilaita ja sairaalatarvikkeita sek\xc3\xa4 hoitaa pesula- ja j\xc3\xa4tekuljetuksia._NEWLINE_Kampista on rakennettu j\xc3\xa4tevesikalliotunneli Viikin j\xc3\xa4tevesipuhdistamolle, josta on erillinen puhdistetun j\xc3\xa4teveden purkuun tarkoitettu kalliotunneli Helsingin merialueen edustalle._NEWLINE_Hanasaaren ja Salmisaaren voimalaitoksilta on rakennettu yhteisk\xc3\xa4ytt\xc3\xb6tunnelit kantakaupungin energia- ja j\xc3\xa4\xc3\xa4hdytysjakelua varten. Lis\xc3\xa4ksi Salmisaaren voimalaitosten hiilivarastot on sijoitettu kalliosiiloihin, josta hiili kuljetetaan poltettavaksi erillist\xc3\xa4 kalliotunnelia pitkin voimalaitokselle. Salmisaaresta on lis\xc3\xa4ksi my\xc3\xb6s tunneli Ruoholahteen, nykyisin Ruoholahden yhteissuoja, jonka Alko on rakentanut tehtaansa ja varastonsa v\xc3\xa4liseksi kuljetustunneliksi. _NEWLINE_Lis\xc3\xa4ksi Helsingin keskustassa on puolustusvoimien, valtioneuvoston, eduskunnan ja Helsingin kaupungin k\xc3\xa4yt\xc3\xb6ss\xc3\xa4 useita ei-julkisia tunneleita ja maanalaisia arkistotiloja. Kansanedustajille on rakennettu oma tunneli eduskunnan lis\xc3\xa4rakennuksesta Eduskuntatalolle.'